ایش
و یاشاییش آراسیندا تعادول یاراتماق چوخوموزا چتیندیر. ایشیمیز چوخ اولاندا بیر آز
دا چتینلهشر. ائودن ائشیکدهکی حددن آرتیق ایشلر, خانیواده و دوستلار رابیطهلرینی
مودیریّت ائلهمک نظره چوخ چتین گلیر. بو وضعیت بیزلرین چوخوندا وار و بونونلا
بئله هدفیمیز بودور کی بو فیشارلا ساغلام یاشاییشیمیز اولسون.
بوتون
انرژیمیز ایش اوچون صرف اولسا روح و بدن ساغلاملیغیمیز چوخ راحات یاددان چیخار.
ایشین فیشاری اثرینده بیلمهدن دیقّتیمیز آزالار و ایشیمیزین کیفیتی آشاغی یئنر,
ایضطرابا دوچار اولاریق و گئتدیکجن شخصی و ایجتیماعی رابیطهلریمیزه ضرر ووراریق.
ایش
فیشاری داییمی اولسا بدنین مودافیعه سیستمی ضعیفلر و اینسان جور به جور
ناخوشلوقلارا موبتلا اولار. سویوق دگمهدن و بئل آغریسیندان توتدو جور به جور سکتهلر
و قورخولو ناخوشلوقلارجن اینسانی تهدید ائدر. ایسترس تکلیکده قان فیشارین
چوخالدار. ایسترس اؤز اؤزلوگونده پیس دئییل ! ایسترس موفقیت عامیللریمیزدن بیری
ساییلیر, چونکی بیزه آرتیق چالیشماغا انگیزه وئریر. تکجه او زمان ایسترسین ضرری
وار کی یاشاییشیمیزن بوتون لحظهلرینی دولدورسون و حتّا کیچیک ایشلر بیزه
نیگرانچیلیق گتیره.
ایستهسز
کی یاشاییش و ایشیزین فیشارینی کونترول ائدهسیز گرک هر شئیده موتعادیل اولاسیز.
تعادول سیزه کؤمک ائلر کی شاد و یاخشی ایشلهیهسیز. گوجوزون میقدارینی بیلسز و
اونون اساسیندا ایشلریزه یئتیشسز داها موفق اولارسیز. شاید ایش بارهسینده اؤزوزو
زورا سالاندا بئله دوشونورسوز کی ایستکلریزه چاتاندا –کی اکثراً مادّی ایستکلر
اولار- هامیسینین عوضی چیخار, آما گرک مسألهیه آیری پنجرهدن باخاسیز؛ گؤرهسن
اصلاً ارزیشی وار؟
بوردا
ایتسرسین آزالتماسی اوچون فایدالی نوکتهلر وار. بو نوکتهلری اوخویوب بو گوندن یاشاییشیزدا
ایشه سالین:
ایش
موحیطینده
1.
هر گونکی هدفلریزی آراشدیرین. ایشلریزی اولویّت اساسیندا گؤرون, چونکی آغیر ایشلریزی
قورتاراندان سونرا سیزه راحاتلیق احساسی ال وئرر و آیری ایشلریزه چوخ راحات یئتیشه
بیلرسیز. هر هانسی بیر ایشده کؤمگه احتیاجیز اولسا چوخ راحات مطرح ائدین.
2.
ایشلریزی واختیندا گؤرون و اونلاری دالی ساخلامایین. ایشی دالی سالاندا
اولدوغوندان داها چوخ نظره گلیر و شاید سیزی او قدر نیگران ائلیهکی دوشونهسیز اولمایا
بو ایشی گؤره بیلمهیهسیز. دوغروداندا چتین ایش اولسا اونو زمان بویو انجام
وئرین. ایشین هر بؤلومو قورتولاندان سونرا اؤزوزه ایستیراحت وئرین و قالانینی
سونرا انجام وئرین. 5 دقیقه گؤزلریزی یومون و یا دوستلاریزلا دانیشین و ایمکانیزدا
اولسا آچیق فضادا قدم وورون.
3.
گوندهلیک ایشیز دوغرودان دا چوخ اولسا و سیزی واقیعاً یورسا, رئیسدن ایستهیین کی
ایشیزی دگیشسین و یا ایشیزی آزالتسین. ایشیزین میقدار و واختینی تنظیم ائلیه
بیلسز دوستلار و خانیوادهایله اولماغا داها چوخ واختیز اولار.
4.
گونون موشخص ساعتینی ایشلهیین و بقیّهسین ایستیراحت و خانیوادهیه ایختیصاص
وئرین. رئیسیزه ایجازه وئرمهیین سیزین بوش و آزاد واختلاریزدان سوءایستیفاده ائلهسین.
بو تکجه سیزسیز کی اؤز آزاد واختیزا تصمیم توتمالیسیز. البته ائلیه بیلرسیز کی
رئیسین ایستگینه گؤره ایضافه ایشلهیهسیز آما گرک گؤرهسیز او سیزین آزاد واختیزا
نه قدر قیمت وئریر و ایضافه ایشی نهقدر پولون قاباغیندا گؤرورسوز.
5.
ایندیلیکده گوندهلیک ایشین واختی دگیشیر. بعضی ایشلرده بو سیزسیز کی تعیین ائلیرسیز
کی گونده نئچه ساعت ایشلهیهسیز. سیزین ایشیزین موقعیتی بئله اولسا راحاتلیقلا گوندهلیک ایشیزی موعین ائلیه بیلرسیز. آما بو
مسأله گرکمز باعیث اولا کی ایشیزی دوزگون یئرینه یئتیرمهیهسیز. شاید سیزین گوجوز
او قدر اولا کی 6 ساعتلیق ایشی 3 و یا 4 ساعتده گؤرهسیز آما بو مسأله باعیث
اولمامالیدیر کی ایشیزی واختیندا تحویل وئرمهیهسیز.
6. ایشین آراسیندا دینجلین. دینجلماق سیزه سئوینج و انگیزه
وئرر. چوخ ایش سیزی یورار و دیقّتیزی آزالدار و باعیث اولار گوجوز آزالسین. بیر آز
دینجلمک سیزه کؤمک ائلر کی عصبلریز راحاتلاشسین.
7. گؤردوگوز ایشین سسسیزلیگه احتیاجی اولماسا ایش
گؤره-گؤره موسیقییه قولاق آسا بیلرسیز. شاید بو بیر طبیب اوچون دوز اولمایا آما
بیر توکانچی و یا حسابدار اوچون فایدالی اولار. ایش یئرینده موسیقییه قولاق
آسماغا ایمکانیز اولماسا ائوله ایش آراسی مسیرده موسیقیدن فایدالانین. موسیقی سیزه
آرامیش وئرر.
8. همکارلار و رئسیزله یاخشی رابیطهز اولسون. چونکی
فیشاردا اولان زمانلار اونلارین کؤمگینه احتیاجیز اولاجاق.
9.
صبریز چوخ و شیکایتیز آز اولسون. الیزین آلتینداکیلار و حتّا موشتریلرله داورانیشیز
دوز اولسون. هردن اؤزوزو اونلارین یئرینه قویون, اوندا گؤرهجکسیز کی سیزه گلن
فیشار آیریلاریندان چوخ دئییل. فایدالی ایشلهمک یوللاری بارهده همکارلاریزلا
دانیشین.
10.
ایشیزی دوزگون یئرینه گتیره بلمهسز ده نیگران اولمایین. شراییط همیشه بیر اولماز
و لازیم دئییل کی سیز همیشه کامیل اولاسیز آما سیز گرک بوتون گوجوزله چالیشاسیز و
نتیجهیه اومیدوار اولاسیز.
ائوده
1.
ائو ایشلرینه برنامهز اولسون. ائوین معمولی ایشلرینی تانییین و هر گون موشخص بیر
واختی اونلار اوچون نظرده آلین.
2.
بوتون مسؤولیتلری بوینوزا آلمایین. یولداشیزداندا کؤمک آلین و اوندان ایستهیین سیزینله
همکارلیق ائلهسین. او دا ائودن ائشیکده ایشلهسه سیزین وضعیتیز داها یاخشی درک
ائلر یوخسا, بو سیزسیز کی گرک آیدین صورتده سیزه گلن فیشاری توضیح وئرهسیز. تک
یاشاساز برنامه یازماغیز راحت اولار چونکی معمولاً آز فیشار تحمول ائلهمهلی
اولارسیز و مسؤولیتیز آز اولار.
3.
یوخ دئمکدن قورخمایین. یورقون اولساز خانیواده عضولری و یا دوستلاریزدان ایستهیه
بیلرسیز کی سیزی درک ائلهسینلر. البته «یوخ» دئمک جسارتی باعیث اولمامالیدیر کی
هئچ مسؤولیت قبول ائلهمیهسیز. سیز گرک آیری فورصتلرده اونو جوبران ائدهسیز.
4.
آیریلارین مالی و عاطیفی حیمایتلریندن فایدا آپارین. ایشیزده دوزگون برنامهز
اولسا اوستوزدهکی فیشار آزالار و راحاتلیقلا موعاشیرتدن لذّت آپاراسیز. سالیم
موعاشیرت سیزین روحی و جیسمی سلامتلیغیزی تضمین ائلر.
5.
داعوا دالاشی قیراغا قویون کی ائویز اورگه یاتیم اولسون. نئچه ساعت چتین ایشدن
سونرا امنیتلی ائوه گئتمک یاپیشار. خانیوادهزله ایختیلافیز اولسا اونون حلّینه
چالیشین . قویمایین حل اولمامیش قالسین. ایختیلاف ذره-ذره سیزی اینجیدر و ائوین
موحیطینی سویوق و آغیر ائلر.
6.
ورزیشی گوندهلیک برنامه و وظیفهزده نظرده آلین. ایشیزین تحروکی چوخ اولسا دا
ورزیشدن ال چکمهیین. اوندان علاوه آیری تفریحلریز ده اولسون.
7.
بوش واختلاریزدا سیزی هیجانا گتیرن ایشلر گؤرون کی گوندهلیک ایسترسی آزالداسیز.
تفریحی یاشاییشیزدان سیلمهیین. باش قاتماغا بیر شئییز اولسون و اونو علاقهلریزله
موناسیب سئچین. مثلاً سینما, تئاتر و طبیعتده دولانماغا گئدین و یا گوندهلیک
پیادا یئریماغی برنامهزده یئرلشدیرین.
8.
قوناق چاغیرین و قوناق گئدین. شاید دئیهسیز او قدر یورقونسوز کی قوناغا حوصلهز
یوخدور. آما بو سیزین روحیهزی دگیشمک اوچون لازیمدیر.
9.
ناخوشلوقلاری جیدّی توتون. باشیز آغریسا زورونان اونو تحمول ائتمهیین و هر جوره
مقطعی ناخوشلوقلاری موعالیجه ائدین. چونکی اونلارین هر بیری سیزی عصبی ائلیه بیلر.
10.
احساس ائلهسز کی همیشه ایضطیرابیز وار و ایشیزه مانع اولور حتماً بیر موشاویرله
مشورت ائدین.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab ckb_Arab azb_Arab azb_Arab azb_Arab azb_Arab unk azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab unk azb_Arab azb_Arab prs_Arab azb_Arab unk azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab unk azb_Arab azb_Arab pes_Arab unk azb_Arab azb_Arab azb_Arab azb_Arab unk azb_Arab azb_Arab unk azb_Arab azb_Arab azb_Arab azb_Arab unk azb_Arab azb_Arab unk azb_Arab azb_Arab unk azb_Arab azb_Arab